ธกส.โยนกขช.ชี้ชะตาราคาจำนำข้าว
ธกส.พร้อมลุยจำนำข้าวต่อไป รับเงินแล้ว 1.1 แสนล้านบาท ปีนี้พาณิชย์ต้องจ่าย 2.1 แสนล้านบาท ลดราคาหรือไม่กขช.-ครม.ชี้ชะตา
29 ต.ค. 2565

ธกส.พร้อมลุยจำนำข้าวต่อไป รับเงินแล้ว 1.1 แสนล้านบาท ปีนี้พาณิชย์ต้องจ่าย 2.1 แสนล้านบาท ลดราคาหรือไม่กขช.-ครม.ชี้ชะตา
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า  แนวโน้มการปรับลดราคารับจำนำลงจาก 15,000 บาทต่อตัน เพื่อลดปัญหาขาดทุนนั้น ต้องรอมติของคณะกรรมการนโยบายข้าวแห่งชาติ (กขช.) และคณะรัฐมนตรีจะเป็นผู้พิจารณา สำหรับการรับจำนำข้าวฤดูกาลผลิตปี 2556/2557 ซึ่งจะเริ่มในเดือนต.ค. 56
ขณะนี้ ธนาคารได้รับจำนำข้าวเปลือกนาปีฤดูกาลผลิตปี 2555/2556 จำนวน 14.72 ล้านตัน จ่ายให้เกษตรกรไปแล้วเป็นเงิน 229,000 ล้านบาท ขณะที่การรับจำนำข้าวนอกฤดูกาลผลิต (นาปรัง) มีเป้าหมาย 7 ล้านตัน วงเงิน 105,000 ล้านบาท รับจำนำไปแล้ว 3 - 4 ล้านตัน เป็นเงิน 52,000 ล้านบาท ซึ่งยืนยันว่ายังรับจำนำข้าวเปลือกเจ้าในราคา 15,000 บาทต่อตัน และคาดว่าจะมีการนำข้าวเข้ามาจำนำในช่วงสิ้นเดือนก.ค. มากที่สุด 
ก่อนหน้านี้คณะรัฐมนตรีได้มีมติรวมวงเงินและปริมาณข้าวนาปี 15 ล้านตัน วงเงิน 2.4 แสนล้านบาท และนาปรัง จำนวน 7 ล้านตัน วงเงิน 105,000 ล้านบาท ไว้ด้วยกัน เพื่อทำให้การบริหารวงเงินรับจำนำยืดหยุ่นมากขึ้น
ทั้งนี้ ช่วงที่ผ่านมา ธ.ก.ส. ได้สำรองเงินในการรับจำนำข้าวไปแล้ว 1.1 แสนล้านบาท คณะรัฐมนตรีจึงให้สำนักงบประมาณจัดสรรเงินมาชดเชยคืนให้ ธ.ก.ส. ด้วยอัตราดอกเบี้ยเงินกู้เฉลี่ยของ 4 ธนาคารพาณิชย์ใหญ่ และเพื่อรองรับการจำนำข้าว ให้มีสภาพคล่องเพียงพอ และสำนักงานบริหารหนี้สาธารณะ จะต้องจัดหาเงินมาให้เพิ่ม 41,000 ล้านบาท ส่วนที่เหลือกระทรวงพาณิชย์จะนำเงินจากการระบายข้าวส่งคืนให้ภายในสิ้นปี วงเงิน 2.1 แสนล้านบาท 
ปัจจุบันกระทรวงพาณิชย์ทยอยส่งให้แล้ว 1.1 แสนล้านบาท ซึ่งคาดว่าจะทำให้ ธ.ก.ส. มีสภาพคล่องเพียงพอรองรับจำนำข้าวนาปรัง